Territorji Ġodda Fit-tnedija se jieħu sehem ukoll il-poeta Adrian Grima, li se jaqra erba' poeżiji relatati mat-temi tal-album. Robert Farrugia Flores, il-kantant u liriċista tal-grupp, u Adrian Grima, iltaqgħu regolarment fix-xhur ta' qabel it-tnedija biex jaqsmu l-ideat tagħhom u jesploraw spazji fil-qafas tal-kunċett ewlieni tal-album. Robert jemmen li "dan l-album se jgħin biex titwessa' l-għalqa fejn jidħol l-użu tal-lingwa Maltija f'kuntesti differenti. Fil-kanzunetti tal-album hemm arranġamenti elettroniċi u daqq bi strumenti tradizzjonali tal-mużika rock u b'lirika bil-Malti. Din il-fużjoni hija waħda relattivament ġdida fix-xena Maltija." L-album ġie rrekordjat fit-Temple Studios tal-Mistra mill-inġinier u produttur David Vella. Bħala l-kantawtur tal-grupp u student tal-filosofija, Robert Farrugia Flores żewwaq it-tagħlim u l-qari personali tiegħu fuq is-suġġett tal-filosofija, l-arti, l-istorja, u l-poeżija. "Minn naħa, fil-ħsieb u t-temi li użajt matul dan l-album hemm varjetà ta' elementi, mill-erotiżmu u l-imħabba, u l-postmoderniżmu u l-individwu, sar-reliġjon u x-xjenza. Min-naħa l-oħra hemm l-esperjenzi personali tiegħi fil-kuntest Malti kontemporanju. Jien inħossni li kelli bżonn nitbiegħed minn temiet li diġà ġew esplorati minn bosta kantawturi u poeti." "L-għan tiegħi f'dan il-proġett mużikali huwa li nesplora, billi nipprova negħleb it-tendenza romantika u nostalġika tal-folklor Malti u nipprova inħares b'lenti filosofika lejn il-qagħda postpostmodernista li għandha sehem kbir fit-tiswir tal-individwu tal-lum, kemm fuq livell subkonxju kif ukoll fuq livell konxju. Apparti minn din l-analiżi, dan l-album huwa wkoll id-dgħajsa personali tiegħi li biha stajt nimraħ f'ibħra ġodda u nesplora l-kuntest li fih jien nissawwar. Il-Malti ħassejt li huwa l-lingwa xierqa sabiex inwettaq dan il-vjaġġ." Fit-28 ta' Marzu 2014, il-grupp ħareġ l-ewwel kanzunetta mill-album fil-pubbliku permezz ta' video fuq Youtube maħdum minn Chris Mallia. Id-diska jisimha "Flien" u fiha elementi ċentrali għall-proġett kollu. Għal Robert l-album "huwa tfittxija personali għal xi ħaġa eterna, mhux materjali, mhux ta' din id-dinja, xi ħaġa li tlifna mal-medda taż-żmien, xi ħaġa lil hinn mill-materjaliżmu li jiddomina f'ħajjitna. Dak il-flien perpless huwa kulmin jieqaf biex jaħseb u jinqata' għal ftit mill-ġenn u jipprova jagħmel sens minn dan kollu." Fil-kumment tiegħu dwar "Flien," Adrian Grima jgħid li "minflok rendikont prevedibbli u moralistiku tal-ġrajja tal-bnedmin, kif toffri ħafna mil-lirika tal-kultura dominanti," Plato's Dream Machine jipproponu "lirika dwar bniedem li hu konxju li jinsab fuq il-pont josserva l-ilma għaddej minn taħtu, minn taħt imnieħru tista' tgħid: Il-ħajja għaddejja u hu josservaha bil-privileġġ tad-distanza kważi oġġettiva u bin-nuqqas ta' ħila li jintervjeni, li jfassal ir-rotta tagħha." Il-bniedem komuni "huwa fidil, fis-sens ta' inġenwu, sa ċertu punt biss, għax huwa konxju li s-setgħa tal-bnedmin fuq ħajjithom hija limitata ħafna. Hemm ħjiel ta' Eraklitu fil-bniedem li josserva l-ilma għaddej, għax waqt li l-mument tiegħu huwa uniku, differenti minn dak kollu li ġie qabel u li ġej warajh, huwa wkoll mument li jinbela' minn dak li ma jinbidilx. L-ilma huwa dejjem differenti. L-ilma huwa dejjem l-istess." L-Album u t-Tnedija Il-membri tal-grupp huma Robert Farrugia Flores (kitarra u vuċi), Mark Abela (drums), Justin Galea (keyboards), Francesco Sultana (klarinett u perkussjoni) u Samwel Grima (baxx). Dan il-proġett, li jinkludi l-produzzjoni tal-album u t-tnedija tiegħu, qed isir bl-għajnuna tal-Malta Arts Fund. Plato's Dream Machine għandhom paġna fuq Facebook.